
SC2014 - 
REFERAT
privind aprobarea modificării Hotărârii Consiliului Local  nr. 413/20.11.2009 privind aprobarea documentaţiei de avizare a lucrărilor de intervenţie şi analizei cost-beneficiu, a proiectului precum şi a cheltuielilor legate de proiect, corespunzător realizării obiectivului de investiţii „ Reabilitarea, modernizarea, dezvoltarea şi echiparea infrastructurii educaţionale a Liceului Teoretic J.L. Calderon - Timişoara” în cadrul Programului Operaţional Regional 2007-2013, Axa Prioritară 3 – “ Îmbunătăţirea infrastructurii sociale”, Domeniul major de intervenţie 3.4 – “ Reabilitarea, modernizarea, dezvoltarea şi echiparea infrastructurii educaţionale preuniversitare, universitare şi a infrastructurii pentru formare profesională continuă”
Prin Hotărârea Consiliului Local al Municipiului Timişoara nr.413/20.11.2009 a fost aprobată documentaţia de avizare a lucrărilor de intervenţie şi analiza cost-beneficiu, precum şi a cheltuielile legate de proiectul, corespunzător realizării obiectivului de investiţii „ Reabilitarea, modernizarea, dezvoltarea şi echiparea infrastructurii educaţionale a Liceului Teoretic J.L. Calderon - Timişoara”. Cererea de finanţare şi anexele corespunzătoare proiectului mai sus menţionat au fost depuse la ADR Vest, Organismul Intermediar pentru Programul Operaţional Regional 2007-2013, în data de 26.11.2009, în vederea cofinanţării proiectului în cadrul Axei Prioritare 3 – “ Îmbunătăţirea infrastructurii sociale”, Domeniul major de intervenţie 3.4 – “ Reabilitarea, modernizarea, dezvoltarea şi echiparea infrastructurii educaţionale preuniversitare, universitare şi a infrastructurii pentru formare profesională continuă”. 

În data de 26.11.2009 proiectul a fost depus spre finanţare la ADR Vest, a fost înregistrat cu nr. V/27/3/3.4/252/26.11.2009 şi a primit Codul SMIS 14968, fiind admis din punct de vedere al conformităţii administrative şi al eligibilităţii.
Întrucât în Regiunea de Vest finanţarea nerambursabilă solicitată prin proiectele depuse şi aflate în proces de evaluare şi selecţie, a depăşit cu mai mult de 50% valoarea totală alocată pentru Domeniul major de intervenţie 3.4, Ministerul Dezvoltării Regionale şi Administraţiei Publice, în calitate de Autoritate de Management pentru Programul Operaţional Regional 2007-2013, a emis o instrucţiune prin care a fost suspendată depunerea cererilor de finanţare pentru această componentă. Astfel, toate cererile de finanţare depuse în Regiunea de Vest în cadrul acestui domeniu major de intervenţie, au fost evaluate conform procedurii şi au fost incluse într-o lista de rezervă, urmând a fi finanţate în cazul în care vor fi disponibilizate sume în cadrul domeniului major de intervenţie 3.4. pentru Regiunea de Dezvoltare Vest.
În luna aprilie anul 2014 Ministerul Dezvoltării Regionale şi Administraţiei Publice a redeschis apelul de proiecte pentru Domeniul major de intervenţie 3.4 pentru Regiunea de Vest, finanţat prin realocarea unor fonduri europene nerambursabile din cadrul altor programe operaţionale, dar cu modificări ale Ghidului solicitantului.
Acest apel de proiecte se adresează solicitanţilor care, în calitate de autoritate contractantă, au încheiat un contract de lucrări în temeiul prevederilor OUG nr. 34/2006 cu modificările şi completările ulterioare pentru activitatea ce face obiectul cereri de finanţare depuse. Contractul de lucrări mai sus-menţionat trebuie să îndeplinească următoarele condiţii:

· achiziţia a fost lansată in SEAP după 01.01.2007,
· data limită a finalizării lucrărilor este înainte de 31.12.2015,

· data ultimei plăţi către constructor să fie înainte de 31.12.2015.

Municipiul Timişoara a făcut toate demersurile necesare în vederea îndeplinirii condiţiilor cerute în varianta finala a Ghidului Solicitantului pentru domeniul major de interventie 3.4, inclusiv încheierea contractului de execuţie a lucrărilor şi reducerea perioadei de implementare a proiectului de la 27 de luni la 12 luni, pentru încadrarea în termenul limită de implementare a POR, respectiv 31.12.2015.
Astfel, în data de 05.05.2014 s-a încheiat Contractul de execuţie lucrări nr. 123/05.05.2014, iar în data de 05.05.2014 proiectul a fost depus spre finanţare la ADR Vest şi a fost înregistrat cu nr. 7438/09.05.2014 (Cod SMIS 54094).
Ca urmare a modificării Ghidului Solicitantului pentru domeniul major de interventie 3.4, precum şi în urma procedurii de achiziţie publică privind atribuirea  Contractului de execuţie lucrări, valoarea totală a proiectului s-a modificat.
Având în vedere cele menţionate mai sus, precum şi oportunitatea şi necesitatea atragerii de fonduri nerambursabile pentru reabilitarea şi modernizarea infrastructurii şcolare din Timişoara,

PROPUNEM:
- aprobarea modificării Art. 3 din HCLMT nr. 413/20.11.2009 care va avea următorul conţinut:

„Art. 3.1. Se aprobă bugetul total al proiectului „Reabilitarea, modernizarea, dezvoltarea şi echiparea infrastructurii educaţionale a Liceului Teoretic J.L. Calderon - Timişoara” finanţat în cadrul Programului Operaţional Regional 2007-2013, Axa Prioritară 3 – “ Îmbunătăţirea infrastructurii sociale”, Domeniul major de intervenţie 3.4 – “ Reabilitarea, modernizarea, dezvoltarea şi echiparea infrastructurii educaţionale preuniversitare, universitare şi a infrastructurii pentru formare profesională continuă” în valoare de 10.387.525,33 lei (inclusiv TVA), din care:

- contribuţia proprie a Municipiului Timişoara: 394.521,10 lei (inclusiv TVA), respectiv:

                 - 203.938,87 lei (inclusiv TVA) cheltuieli eligibile;

                 - 190.582,23 (inclusiv TVA) cheltuieli neeligibile;

- asistenţa finaciară solicitată: 9.993.004,23 lei (inclusiv TVA).

Art. 3.2. Se aprobă alocarea în bugetul local al Municipiului Timişoara a sumei de 394.521,10 lei (inclusiv TVA), reprezentând contribuţia proprie a Municipiului Timişoara la cofinanţarea proiectului prevăzut la Art. 3.1.”

-Toate celelalte articole ale Hotărârii Consiliului Local  nr. 413/20.11.2009 rămân nemodificate.

